El Ple aprova la moció en defensa de la caça
02 de gener 2019

![Imagen 1](/media/uobgkvg5/99_mac_sergiomuniesapleno.jpg)

El Ple de l'Ajuntament de Sagunt, celebrat este dijous 27 de desembre, va aprovar la moció presentada pel Partit Popular (PP) en defensa de la caça, en la qual s'urgia que “**es prenguen mesures immediates en defensa del sector cinegètic i s'acceleren els treballs encaminats a dissipar dubtes i consolidar una activitat tan important per a l'economia del nostre país que implica sectors molt diversos**”, segons el portaveu del partit, Sergio Muniesa. La moció va tirar avant amb el vot favorable dels partits polítics, excepte Esquerra Unida i ADN Morvedre que van votar en contra, i Iniciativa Portenya i l'edil del grup mixt, José Vicente Muñoz, que es van abstindre.

  

En l'acord plenari es referia a la caça com “**una activitat econòmica legítima, necessària per a l'interés general, ja que, a més de mantindre un alt compromís amb la conservació de la biodiversitat, genera renda i ocupació, representa una oferta turística singular per al món rural amb demanda internacional i es desenvolupa en zones de l'interior del nostre país, contribuint a disminuir el preocupant fenomen de la despoblació**”.

  

A més, la moció recollia que segons la Fundació per a l'Estudi i la Defensa de la Naturalesa i la Caça, així com la real Federació Espanyola de Caça, a Espanya existixen aproximadament uns 332.000 caçadors federats i s'expedixen unes 800.000 llicències anuals. Segons la consultora Deloitte, l'activitat cinegètica representa el 0’3% del Producte Interior Brut (PIB) espanyol, una despesa de més de 6.475 milions d'euros i genera 187.000 ocupacions. Però, a més de l'aspecte econòmic, a través de la contribució de la caça al Productor Interior Brut (PIB) i generació de retorns fiscals i manteniment d'ocupació, l'activitat cinegètica contribuïx a un desenvolupament social associat a la sensibilització, ja que sense caça no s'entendria la protecció i conservació d'espècies, tant animals com vegetals, i la conservació del patrimoni natural, forestal i històric.

  

Sergio Muniesa va especificar que “**és d'especial interés, en este moment, la contribució que des del sector cinegètic s'està oferint a les mesures de control i prevenció d'episodis de risc sanitari com els derivats de malalties com la mixomatosis, la tuberculosi o la temuda pesta porcina africana, present ja en diversos països europeus i que podria causar danys amb incalculables conseqüències sobre la cabanya porcina espanyola**”.

  

“**En definitiva, la caça equilibra aspectes econòmics, de desenvolupament del medi rural i de conservació de la naturalesa. En el cas d'espècies de caça major, hui la caça és, probablement, l'únic instrument real disponible per a controlar poblacions davant l'absència de predadores naturals necessaris per a mantindre un equilibri amb la capacitat dels ecosistemes. Este fet queda demostrat en diferents espècies com és en la gestió poblacional del porc senglar a la regió del Pirineu**”, va afegir Muniesa.

*   [](http://www.facebook.com/sharer.php?u=https://aytosagunto.es/va/actualitat/el-ple-aprova-la-mocio-en-defensa-de-la-caca/ "Facebook")
*   [](http://twitter.com/share?url=https://aytosagunto.es/va/actualitat/el-ple-aprova-la-mocio-en-defensa-de-la-caca/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-ple-aprova-la-mocio-en-defensa-de-la-caca/ "Linked In")
*   [](mailto:?body=https://aytosagunto.es/va/actualitat/el-ple-aprova-la-mocio-en-defensa-de-la-caca/)